عاشقانی کتێب لەوانەیە هەمیشە ئەم پرسیارەیان
هەبێت کە ئاخۆ گەورەترین کتێبخانەی جیهان لە کوێیه و ناوی چییە؟
کتێبخانەکان لە ماوەی هەزاران ساڵدا گرنگترین
و گەورەترین خەزێنەی زانستی مرۆڤ بوون. کتێبخانەکان بەدرێژای مێژوو شوێنێک بوون بۆ ئاگاداری کردن لە کتێب، بەڵگە حکومییەکان و سەرچاوە زانستییەکان. کتێبخانە گەورەکانی جیهان
ئێستا لاینگری تایبەت بە خۆیان هەیە و هەموو ساڵێک ژمارەیەکی زۆر لە خوێندکار و
توێژەر و بەگشتی عاشقانی کتێب و زانست سەردانی ئەم شوێنانه دەکەن. لەدرێژەدا
ئاماژە بە چەند دانە لە گەورەترین کتێبخانەکانی جیهان دەکەین.
کتێبخانەی کۆنگرێسی ئەمریکا
ئەم کتێبخانەیە نزیکەی 167 ملیۆن بەرهەمی نووسراوەی لەخۆ گرتووە و نازناوی گەورەترین کتێبخانەی جیهانی پێ
بەخشراوە. بەرهەمەکانی ئەم کتێبخانەیە بریتین لە 39 ملیۆن بەرگ کتێب، 3.6 ملیۆن بەڵگەی تۆمارکراو، 14.8 ملیۆن وێنە، 5.5 ملیۆن خەریتە، 8.1 ملیۆن پارچە مۆسیقا و 72 ملیۆن دانە دەستنووس. هەموو ساڵێک نزیکەی 2 ملیۆن کەس سەردانی ئەم کتێبخانەیە دەکەن.
کتێبخانەی نەتەوەیی بەریتانیا
کتیبخانەی نەتەوەیی بەریتانیا لە لەندەن،
گەورەترین کتێبخانەی ئەوروپا و دوەم کتێبخانەی گەورەی جیهانە و سەرچاوە
کتێبخانەییەکانی یەک تۆز کەمترن لە سەرچاوەکانی کتێبخانەی کۆنگرێسی ئەمریکا.
لەئێستادا زیاتر لە 140 ملیۆن بەرهەم لەم کتێبخانەیەدا ئاگاداریان لێ دەکرێت و هەموو
ساڵێک 3 ملیۆن بەرهەمی نوێ لە خەزێنەی ئەم کتێبخانەیەدا جێگیر دەبێت.
هەموو ساڵێک 1.5ملیۆن کەس سەردانی ئەم کتێبخانەیە دەکەن.
کتێبخانەیەی گشتیی نیۆیۆرک
ئەم کتێبخانەیە دووەم کتێبخانەی گەورەی
ئەمریکا و سێهەم کتێبخانەی گەورەی جیهانە. لەم کتێبخانەیەدا زیاتر لە 55 ملیۆن بەرگ کتێب و بەڵگەی توێژینەوەیی ئاگاداریان لێ دەکرێت. ئەگەرچی ئەم
کتێبخانەیە لە کتێبخانەی کۆنگرێس و کتێبخانەی نەتەوەیی بەریتانیا بچووکترە بەڵام
لە هەردوکیان سەردانکەری زیاترە و هەموو ساڵێک زیاتر لە 17 ملیۆن کەس سەردانی ئەم شوێنە دەکەن.
کتێبخانە و ئەرشیڤی نەتەوەیی کەنەدا
ئەم کتێبخانەیە گەورەترین کتێبخانە و ناوەندی
توێژینەوەیی کەنەدایە. کتێبخانەی نەتەوەیی کەنەدا ساڵی 1953 دامەزراوە، بەڵام مێژووی یەرشیڤی نەتەوەیی کەنەدا دەگەڕێتەوە بۆ ساڵی 1872.
ئەم دوو ناوەندە لە ساڵی 2004ـدا تێکەڵ بوون و کتێبخانە و ئەرشیڤی
نەتەوەیی کەنەدایان پێک هێنا. ئەم ناوەندە 54 ملیۆن بەرگ کتێب و بەڵگەی زانستی لەخۆی گرتووە، بەڵام ئەوەی کە ساڵانە چەند کەس
سەردانی دەکن روون نییە.
سەرچاوە: largest
خاک _ پشکۆ کامەران
ناوهندی چاپهمهنی و راگهیاندنی خاك تهلهفزیۆنی خاك
created by Avesta Group and powered by Microsoft Azure